**Numai omu-i schimbător**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Dragă zarzăre, în iarnă

Noi suntem ca niște oaspeți

La o nuntă care toarnă

Cu arginții reci și proaspeți.

Brazii și cu păltinașii

Argintați și ei de stele

Sunt nuntași ori păunașii

Veseliei astei grele.

E frumos de-mi fură ochii

Și înțepenesc în limbă

Când mireasa Vreme rochii

Tot măsoară și își schimbă.

Iar ca fluturii pe poale

Luminează aștri-n aștri

Și în linii rotocoale

Inelează ani albaștri.

Ambii albi suntem în viață

Care blândă ne îngână,

Drept că țurțurii de gheață

Ne trag brațele-n țărână.

Îmi propune-o greutate

Monotonă ca descântec

O cântare veche foarte

Despre-un mire fără cântec.

Că nu pot a înțelege

Sufletu-mi de ce se strânge:

De la buchii după lege

Ori de-un ger pătruns în sânge...”

„E februarie, nu-i nuntă.

Numai stăm așa, alături

Tu cu pleata ta căruntă,

Eu cu greul de omături.

Poate-n vămile de fire

Noi privim care și unde -

Unul înspre înflorire,

Altul traiul ce s-ascunde.

Anotimpul care trece

Doar ne-a presărat din fugă

Pe-unul cu zăpada rece,

Pe-altul c-un suspin de rugă.

Iar mireasa mâini îți leagă

Cu cununa ei frumoasă

Ca din soarta ta pribeagă

Să găsești drumul spre casă.

Și scorușe-i sună-n salbă...

Zăngănitul lor ne doare

Că eu fug spre floarea dalbă,

Pe când tu nu ești în stare...”

Victor Bragagiu